title: Az Európai Parlament (EU) 2016/1549 határozata (2016. április 28.) az Európai Értékpapír-piaci Hatóság 2014-es pénzügyi évre szóló költségvetésének végrehajtására vonatkozó mentesítésről

text:
               14.9.2016

               HU

               Az Európai Unió Hivatalos Lapja

               L 246/316

         AZ EURÓPAI PARLAMENT (EU) 2016/1549 HATÁROZATA
   (2016. április 28.)
   az Európai Értékpapír-piaci Hatóság 2014-es pénzügyi évre szóló költségvetésének végrehajtására vonatkozó mentesítésről
   AZ EURÓPAI PARLAMENT,

               —

               tekintettel az Európai Értékpapír-piaci Hatóság 2014-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Európai Értékpapír-piaci Hatóság 2014-es pénzügyi évre vonatkozó éves beszámolójáról szóló jelentésére, a hatóság válaszával együtt (1),

               —

               tekintettel a Számvevőszéknek a 2014-es pénzügyi évre vonatkozóan az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti megbízhatósági nyilatkozatára (2),

               —

               tekintettel a hatóságnak a 2014-es pénzügyi évre szóló költségvetése végrehajtására vonatkozó felelőssége alóli mentesítéséről szóló, 2016. február 12-i tanácsi ajánlásra (05584/2016 – C8-0088/2016),

               —

               tekintettel az Európai Unió működéséről szóló szerződés 319. cikkére,

               —

               tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 208. cikkére,

               —

               tekintettel az európai felügyeleti hatóság (Európai Értékpapír-piaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről szóló, 2010. november 24-i 1095/2010/EU európai parlamenti és tanácsi rendeletre (4) és különösen annak 64. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5),

               —

               tekintettel a 966/2012/EU, Euratom európai parlamenti és tanácsi rendelet 208. cikkében említett szervekre vonatkozó pénzügyi keretszabályzatról szóló, 2013. szeptember 30-i 1271/2013/EU felhatalmazáson alapuló bizottsági rendeletre (6) és különösen annak 108. cikkére,

               —

               tekintettel eljárási szabályzata 94. cikkére és V. mellékletére,

               —

               tekintettel a Költségvetési Ellenőrző Bizottság jelentésére és a Gazdasági és Monetáris Bizottság véleményére (A8-0096/2016),

               1.

               mentesítést ad az Európai Értékpapír-piaci Hatóság ügyvezető igazgatója számára a hatóság 2014-es pénzügyi évre szóló költségvetésének végrehajtására vonatkozóan;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot, valamint az annak szerves részét képező állásfoglalást az Európai Értékpapír-piaci Hatóság ügyvezető igazgatójának, a Tanácsnak, a Bizottságnak és a Számvevőszéknek és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Martin SCHULZ

            a főtitkár

         Klaus WELLE

      (1)  HL C 409., 2015.12.9., 255. o.

      (2)  Lásd az 1. lábjegyzetet.

      (3)  HL L 298., 2012.10.26., 1. o.

      (4)  HL L 331., 2010.12.15., 84. o.

      (5)  HL L 357., 2002.12.31., 72. o.

      (6)  HL L 328., 2013.12.7., 42. o.


title: 2010/336/CFSP: A Tanács 2010/336/KKBP határozata ( 2010. június 14. ) az Európai Biztonsági Stratégia keretében a fegyverkereskedelmi szerződés támogatásának céljával végzett uniós tevékenységekről

text:
               18.6.2010

               HU

               Az Európai Unió Hivatalos Lapja

               L 152/14

         A TANÁCS 2010/336/KKBP HATÁROZATA
   (2010. június 14.)
   az Európai Biztonsági Stratégia keretében a fegyverkereskedelmi szerződés támogatásának céljával végzett uniós tevékenységekről
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 26. cikke (2) bekezdésére és 31. cikkének (1) bekezdésére,
   mivel:

               (1)

               Az Európai Tanács 2003. december 12-én elfogadta az Európai Biztonsági Stratégiát, amely a hatékony multilateralizmuson alapuló nemzetközi rend megteremtésére hívott fel. Az Európai Biztonsági Stratégia az Egyesült Nemzetek Szervezetének Alapokmányát a nemzetközi kapcsolatok alapvető kereteként ismeri el. Az ENSZ megerősítése és a feladatainak ellátásához és a hatékony fellépéshez szükséges eszközökkel való ellátása kiemelt kérdés az Európai Unió számára.

               (2)

               Az ENSZ Közgyűlése 2006. december 6-án elfogadta az „Egy fegyverkereskedelmi szerződés felé: a hagyományos fegyverek behozatalára, kivitelére és továbbadására vonatkozó közös nemzetközi normák megállapítása” című, 61/89. sz. határozatot.

               (3)

               A Tanács 2006. december 11-i következtetéseiben üdvözölte, hogy hivatalosan megkezdődött a jogilag kötelező erejű nemzetközi fegyverkereskedelmi szerződés kidolgozására irányuló folyamat, és elismeréssel vette tudomásul, hogy az ENSZ tagállamainak egyértelmű többsége – beleértve valamennyi uniós tagállamot is – támogatta a 61/89. sz. ENSZ-közgyűlési határozatot. A Tanács ismételten megerősítette, hogy az Unió és tagállamai tevékeny részt vállalnak e folyamatban, továbbá kiemelte a más államokkal és a regionális szervezetekkel való együttműködés fontosságát.

               (4)

               Az ENSZ főtitkára egy 28 tagot számláló kormányzati szakértői csoportot hozott létre az esetleges jövőbeli fegyverkereskedelmi szerződés további mérlegelésére. A csoport a 2008 folyamán megtartott találkozóit követően arra a következtetésre jutott, hogy további megfontolásra van szükség, és lépésről lépésre haladva, nyílt és átlátható módon, az ENSZ égisze alatt kell folytatni az ez irányú erőfeszítéseket. A kormányzati szakértői csoport arra biztatta a megfelelő helyzetben lévő államokat, hogy az arra rászoruló államoknak – azok kérésére – nyújtsanak segítséget.

               (5)

               A Tanács 2007. december 10-i következtetéseiben üdvözölte az ENSZ kormányzati szakértői csoportjának létrehozását, és kifejezte azon szilárd meggyőződését, hogy egy, a hagyományos fegyverek behozatalára, kivitelére és továbbadására vonatkozó közös nemzetközi normákat megállapító, az államoknak a vonatkozó nemzetközi jogból eredő meglévő felelősségével összhangban lévő, átfogó, jogilag kötelező erejű okmány nagymértékben hozzájárulna ahhoz, hogy kezelni lehessen a hagyományos fegyverek elterjedését, amely nemkívánatos és felelőtlen folyamat.

               (6)

               Az ENSZ Leszerelési Kutatóintézete (UNIDIR) egy kétrészes tanulmány elkészítésével támogatta e folyamatot, amely két részletes elemzést tartalmazott az ENSZ-tagállamoknak a fegyverkereskedelmi szerződés megvalósíthatóságával, hatályával és tervezett paramétereivel kapcsolatos nézeteiről. A 2007 decemberében és 2008 januárjában elkészült elemzések hasznos hozzájárulást jelentettek a kormányzati szakértői csoport munkájához.

               (7)

               Az ENSZ Közgyűlése 2008. december 24-én elfogadta az „Egy fegyverkereskedelmi szerződés felé: a hagyományos fegyverek behozatalára, kivitelére és továbbadására vonatkozó közös nemzetközi normák megállapítása” című 63/240. számú határozatot, amely nyitott munkacsoportot hozott létre a kormányzati szakértői csoport jelentésében szereplő azon elemek további vizsgálata céljára, amelyekkel kapcsolatban konszenzus kialakítására van lehetőség, abból a célból, hogy azok beépüljenek egy esetleg létrejövő, a hagyományos fegyverek behozataláról, kiviteléről és továbbadásáról szóló, jogilag kötelező erejű szerződésbe. A nyitott munkacsoport 2009-ben két alkalommal ülésezett, és az ENSZ Közgyűlése számára benyújtott jelentésében megállapította, hogy a hagyományos fegyverek szabályozatlan kereskedelméhez és az illegális piacokra való eltérítéséhez kapcsolódó problémák kezeléséhez nemzetközi fellépésre van szükség.

               (8)

               A fentebb említett tanácsi következtetésekből kiindulva, az Unió úgy határozott, hogy támogatja a fegyverkereskedelmi szerződés folyamatát úgy, hogy a vitába a kormányzati szakértői csoportban tagsággal nem rendelkező államokat, valamint egyéb szereplőket – mint például a civil társadalmat és az ipart – is bevonja a kérdés mélyebb megértése és a nyitott munkacsoport munkájához való hozzájárulás érdekében. E célból 2009. január 19-én a Tanács elfogadta a fegyverkereskedelmi szerződés létrejöttéhez vezető folyamat harmadik országok körében történő előmozdítására irányuló, az Európai Biztonsági Stratégia keretében végzett uniós tevékenységek támogatásáról szóló 2009/42/KKBP tanácsi határozatot (1).

               (9)

               A 2009/42/KKBP határozat végrehajtásának keretében az UNIDIR a határozat végrehajtó ügynökségeként hat regionális szemináriumot, egy kísérő rendezvényt, valamint nyitó- és zárórendezvényeket szervezett 2009. február és 2010. február között. E tevékenységek lehetővé tették az érintett felek – így többek között a civil társadalom és az ipar, valamint a kormányzati szakértői csoportban részt nem vett országok – számára, hogy nyitott, informális megbeszéléseken vegyenek részt a fegyverkereskedelmi szerződéssel kapcsolatban. A 2009/42/KKBP határozat végrehajtása arra is lehetőséget kínált, hogy a megkezdett nemzetközi folyamatba a nemzeti és regionális megközelítéseket is beépítsék, és hogy hozzájáruljanak a hagyományos fegyverek kereskedelméről szóló szerződés hatályának és vonzatainak feltérképezéséhez.

               (10)

               Az ENSZ Közgyűlése 2009. december 2-án elfogadta „A fegyverkereskedelmi szerződés” című, 64/48. sz. határozatot, amelyben úgy határozott, hogy 2012-ben összehívja a fegyverkereskedelmi szerződésről szóló ENSZ-konferenciát a hagyományos fegyverek továbbadása tekintetében a lehető legmagasabb szintű nemzetközi normákat megállapító, jogilag kötelező erejű okmány kidolgozása céljából. A határozat kimondta továbbá, hogy a nyitott munkacsoport hátralevő üléseit az ENSZ-konferencia előkészítő bizottsági üléseinek kell tekinteni.

               (11)

               Tekintettel a 2010 májusában hatályát vesztő 2009/42/KKBP határozat hatálya alá tartozó tevékenységekre, a fegyverkereskedelmi szerződésről szóló 2012. évi ENSZ-konferencia sikere érdekében az arra való felkészülés szükségességére, valamint a 64/48. sz. határozatban megfogalmazott ajánlásra, mely szerint biztosítani kell a lehető legszélesebb körű, hatékony részvételt a konferencián, az Uniónak támogatnia kell az ENSZ-konferenciához vezető előkészítő folyamatot annak biztosítása érdekében, hogy a konferencia a lehető leginkább befogadó, a jövőbeli szerződés egyes elemeire vonatkozó konkrét ajánlások megtételére képes platformként szolgáljon. A fegyverkereskedelmi szerződés folyamata számára nyújtott uniós támogatásnak olyan intézkedéseket is magában kell foglalnia, amelyek támogatják azoknak a harmadik országoknak a nemzeti export- és importellenőrzési rendszereit, amelyeknek majdan meg kell felelniük a jövőbeli fegyverkereskedelmi egyezmény előírásainak,

         ELFOGADTA EZT A HATÁROZATOT:
   1. cikk
   (1)   A fegyverkereskedelmi szerződés támogatása céljából az Unió az alábbi célkitűzésekre irányuló tevékenységek végrehajtását vállalja:

               —

               az ENSZ-konferenciához vezető előkészítő folyamat támogatása annak biztosítása érdekében, hogy a konferencia a lehető leginkább befogadó, a jövőbeli szerződés egyes elemeire vonatkozó konkrét ajánlások megtételére képes platformként szolgáljon,

               —

               az ENSZ tagállamainak támogatása a fegyver-továbbadás ellenőrzési rendszerének hatékony végrehajtásához szükséges nemzeti és regionális szakértelem kialakításában és tökéletesítésében, annak biztosítása érdekében, hogy hatálybalépésekor a fegyverkereskedelmi szerződés a lehető leghatékonyabban működhessen.

         (2)   Az (1) bekezdésben említett célok megvalósítása érdekében az Unió az alábbi projektet hajtja végre:

               —

               hét regionális szeminárium, egy projektindító és egy zárórendezvény, valamint legfeljebb három kísérő rendezvény megszervezése és az eredményekről való tájékoztatás.

         A fent említett projekt részletes leírása a mellékletben található.
   2. cikk
   (1)   E határozat végrehajtásáért az Unió külügyi és biztonságpolitikai főképviselője (a továbbiakban: a főképviselő) felelős.
   (2)   Az 1. cikk (2) bekezdésében említett projektet az ENSZ Leszerelési Kutatóintézete (UNIDIR) kivitelezi.
   (3)   Az UNIDIR ezt a feladatot a főképviselő ellenőrzése mellett végzi. A főképviselő ebből a célból megköti a szükséges megállapodásokat az UNIDIR-rel.
   3. cikk
   (1)   Az 1. cikk (2) bekezdésében említett projekt végrehajtását szolgáló pénzügyi referenciaösszeg 1 520 000 EUR.
   (2)   Az (1) bekezdésben meghatározott összeggel finanszírozott kiadásokat az Unió általános költségvetésére vonatkozó eljárások és szabályok szerint kell kezelni.
   (3)   Az Európai Bizottság felügyeli az (1) bekezdésben említett kiadások megfelelő kezelését. E célból finanszírozási megállapodást köt az UNIDIR-rel. A finanszírozási megállapodás rendelkezik arról, hogy az UNIDIR-nek biztosítania kell az uniós hozzájárulás láthatóságát, annak nagyságához mérten.
   (4)   A Bizottság e határozat hatálybalépését követően a (3) bekezdésben említett finanszírozási megállapodás mihamarabbi megkötésére törekszik. Tájékoztatja a Tanácsot az eljárás során felmerülő esetleges nehézségekről, valamint a finanszírozási megállapodás megkötésének időpontjáról.
   4. cikk
   A főképviselő e határozat végrehajtásáról jelentést tesz a Tanácsnak az egyes regionális szemináriumok, a nyitó- és a zárószeminárium, valamint a kísérő rendezvények megrendezését követően készülő rendszeres beszámolók alapján. A jelentések elkészítése az UNIDIR feladata lesz, és alapul szolgál a Tanács által végzett értékeléshez. A Bizottság tájékoztatást nyújt az 1. cikk (2) bekezdésében említett projekt végrehajtásának pénzügyi vonatkozásairól.
   5. cikk
   (1)   Ez a határozat az elfogadásának napján lép hatályba.
   (2)   Ez a határozat 24 hónappal a 3. cikk (3) bekezdésében említett finanszírozási megállapodás megkötésének időpontját követően hatályát veszti. Hat hónappal a hatálybalépés időpontját követően veszíti hatályát abban az esetben, ha ezen időpontig nem kerül sor a szóban forgó finanszírozási megállapodás megkötésére.

      Kelt Luxembourgban, 2010. június 14-én.

            a Tanács részéről

            az elnök

         C. ASHTON

      (1)  HL L 17., 2009.1.22., 39. o.

      MELLÉKLET
      1.   Célkitűzés

      E határozat átfogó célja a fegyverkereskedelmi szerződésről szóló ENSZ-konferenciához vezető előkészítő folyamat támogatása annak biztosítása érdekében, hogy a konferencia a lehető leginkább befogadó, a jövőbeli szerződés egyes elemeire vonatkozó konkrét ajánlások megtételére képes platformként szolgáljon, valamint az ENSZ tagállamainak támogatása a fegyverkivitel és -átadás ellenőrzési rendszerének hatékony végrehajtásához szükséges nemzeti és regionális szakértelem kialakításában és tökéletesítésében
      2.   A projekt leírása

      2.1.   A projekt célja

      A projekt célja a következő konkrét célkitűzések megvalósítása:

                  a)

                  a fegyverkereskedelmi szerződésről szóló ENSZ-konferenciához vezető előkészítő folyamat támogatása egyebek között az alábbiak révén:

                              i.

                              a fegyverkereskedelmi szerződés folyamatával kapcsolatos tudatosság, ismeretek és mélyebb megértés növelése az ENSZ-tagállamok, a civil társadalom és az ipar képviselői körében;

                              ii.

                              a 2010–2011-ben megtartandó előkészítő bizottsági üléseken a lehető legtöbb ENSZ-tagállam befogadó, aktív és hatékony részvételének elősegítése;

                              iii.

                              konkrét javaslatok felvetése és kidolgozása a fegyverkereskedelmi szerződés tartalmával kapcsolatban, amelyek a lehető legátfogóbb hatályt, paramétereket és eredményeket foglalják magukban;

                              iv.

                              a harmadik országok körében a lehető legmagasabb szintű normák érvényesülésének elősegítése a fegyverkereskedelmi szerződés tekintetében, többek között regionális tapasztalatokra és eszközökre építve;

                              v.

                              a 2012-es konferencia előkészítésének támogatása a résztvevők tárgyalási kapacitásának megerősítése révén;

                  b)

                  a harmadik országok támogatása szükség szerint a kivitel- és átadás-ellenőrzési rendszereik létrehozására, tökéletesítésére és működtetésére irányuló erőfeszítéseikben, többek között az alábbiak révén:

                              i.

                              segítségnyújtás az engedélyezési rendszerek létrehozásában és megerősítésében;

                              ii.

                              segítségnyújtás a jövőbeli fegyverkereskedelmi szerződést – egyebek között a határellenőrzések és a fegyverkiviteli és -átadási ügyletek nyomon követése területén – végrehajtó nemzeti ellenőrzési rendszer megfelelőségének és betartásának javításában;

                              iii.

                              a fegyverkivitelre és -átadásra vonatkozó nemzeti és regionális jelentések elkészítésének támogatása a fegyverkereskedelem átláthatóságának és elszámoltathatóságának elősegítése érdekében;

                              iv.

                              a fegyverkereskedelem átláthatósága és elszámoltathatósága további növelésének támogatása a hagyományos fegyverek ENSZ-nyilvántartásában (UN ROCA) való részvétel révén;

                              v.

                              segítségnyújtás a kézi- és könnyűfegyverek megjelölésére és nyomon követésére irányuló nemzeti erőfeszítésekben.

            2.2.   A projekt eredményei

      A projekt végrehajtása a következő eredményekkel fog járni:

                  a)

                  a fegyverkereskedelmi szerződés folyamatának fokozottabb ismertsége, az azzal kapcsolatos ismeretek bővülése, valamint annak jobb megértése az ENSZ-tagállamok körében;

                  b)

                  az ENSZ-tagállamok szélesebb körű és jelentősebb részvétele a 2010–2011-es előkészítő bizottságban, többek között a fegyverkereskedelmi szerződés tartalmára vonatkozó konkrét javaslatok kidolgozása formájában, amelyek a legátfogóbb hatályt és a lehető legmagasabb szintű normákat tükrözik;

                  c)

                  a hagyományos fegyverek exportellenőrző rendszere struktúrájának és működésének fokozottabb ismertsége a harmadik országok körében, többek között a jövőbeli fegyverkereskedelmi szerződést végrehajtó nemzeti ellenőrzési rendszer megfelelőségének és betartásának javítására irányuló támogatás eredményeképpen, ideértve a határellenőrzéseket, valamint a fegyverkivitel és -átadás nyomon követését is;

                  d)

                  a fegyverek nyilvántartásának és elszámolásuknak javulása többek között a jelölés és a nyomon követés, valamint a hagyományos fegyverek ENSZ-nyilvántartása (UN ROCA) számára történő nemzeti szintű információszolgáltatás révén, valamint a nemzeti szintű exportellenőrzési kapacitás növekedése a résztvevő államok körében.

            2.3.   A tevékenységek leírása

      A projekt előirányozza hét regionális szeminárium, egy projektindító és egy zárórendezvény, valamint legfeljebb három kísérő rendezvény megszervezését és az eredményekről való tájékoztatást.
      A háromnapos regionális szemináriumok célrégiókon belüli helyszínének meghatározására a későbbiekben kerül sor.
      2.3.1.   A regionális szemináriumok struktúrája

      A szemináriumok keretében az alábbi előadásokra és megbeszélésekre fog sor kerülni:

                  Első rész (1. NAP és 2. NAP [a szeminárium első fele]):

                              a)

                              a fegyverkereskedelmi szerződés általános áttekintése, háttér, lehetséges hatály és paraméterek, stb.;

                              b)

                              nemzeti és regionális álláspontok a fegyverkereskedelmi szerződésre vonatkozóan, ideértve az Uniónak a szerződéssel kapcsolatos álláspontjának ismertetését is;

                              c)

                              a fegyverkereskedelmi szerződés egyéb vonatkozásai, pl.: átláthatósági és segítségnyújtási intézkedések;

                              d)

                              ajánlások megfogalmazása az előkészítő bizottsági ülések munkájára vonatkozóan.

                  Második rész (2. NAP [a szeminárium második fele] és 3. NAP):

                              a)

                              a hagyományos fegyverek kereskedelmének ellenőrzésére szolgáló nemzeti és regionális rendszerek bemutatása, ideértve az a katonai technológia és felszerelések kivitelének ellenőrzésére vonatkozó közös szabályok meghatározásáról szóló, 2008. december 8-i 2008/944/KKBP tanácsi közös álláspontját (1) is;

                              b)

                              az engedélyezési rendszerek létrehozásának és betartásának különböző vonatkozásai, ideértve a jogi és az igazgatási szempontokat is;

                              c)

                              a jövőbeli fegyverkereskedelmi szerződést – egyebek között a határellenőrzések és a fegyverkiviteli és -átadási ügyletek nyomon követése területén – végrehajtó nemzeti ellenőrzési rendszer betartásának és betartatásának különböző vonatkozásai;

                              d)

                              a fegyverek nyilvántartásával és elszámolásával kapcsolatos vonatkozások, ideértve a fegyverkivitelre és -átadásra vonatkozó nemzeti és regionális jelentéstételt is;

                              e)

                              a UN ROCA szerepe és működése, és ezen belül a nemzeti jelentéseknek a nyilvántartás számára való benyújtásához biztosított segítség;

                              f)

                              a kézi- és könnyűfegyverek jelölésével és nyomon követésével foglalkozó nemzetközi és nemzeti okmányok, valamint az azok végrehajtásához való segítségnyújtás.

            A háromnapos szemináriumok keretében a fegyverkereskedelmi szerződés konkrét vonatkozásaival foglalkozó munkacsoporti ülésekre is sor fog kerülni.
      2.3.2.   A szemináriumok résztvevői

      A regionális szemináriumok résztvevői többek között az alábbiak:

                  a)

                  a régiók országainak diplomáciai és katonai/védelmi személyzete – különösen a fegyverkereskedelmi szerződésre vonatkozó nemzeti politikákért felelős hatóságok képviseletében –, így például a fegyverkereskedelmi szerződés előkészítő bizottságában részt vevő nemzeti küldöttek;

                  b)

                  a régiók országainak műszaki és bűnüldözési személyzete, így különösen az exportellenőrzési hatóságok, a vámhatóságok és a bűnüldözési szervek tisztviselői (országonként két résztvevő);

                  c)

                  a nemzetközi és a regionális szervezeteknek, a nem kormányzati szervezetek regionális tagozatainak, különböző szakértői csoportoknak és a helyi/regionális iparnak a képviselői;

                  d)

                  az UNIDIR-nek és az ENSZ Leszerelési Ügyek Hivatalának (UNODA) képviselői (a hagyományos fegyverekkel foglalkozó ág és a regionális ág, adott esetben a regionális központok is);

                  e)

                  a hagyományos fegyverek exportjának ellenőrzésével foglalkozó nemzeti és nemzetközi műszaki szakértők, ideértve az Unió szakértőit és az ipar képviselőit is.

            Az egyes szemináriumok résztvevőinek várható létszáma a régió nagyságától függően 45 és 80 fő között lesz. Az egyes szemináriumok első részén meghívott államonként egy diplomáciai vagy katonai tisztviselő, míg a második részén meghívott államonként egy műszaki vagy bűnüldözési tisztviselő fog részt venni. Az egyes szemináriumokra meghívandó országok és résztvevők kiválasztása – az érintett tanácsi szervekkel való konzultációt követően, az UNIDIR javaslata alapján – a főképviselő feladata lesz.
      Biztosítani kell az Unió szakértőinek mind műszaki, mind politikai szakértelem tekintetében megfelelő szintű részvételét is a szemináriumokon.
      2.3.3.   Tartalmi alapozás: a kutatási komponens

      Ahhoz, hogy az ENSZ folyamata kellőképpen informatív, lényegre törő és időszerű alapokból építkezhessen, erőteljes kutatási komponensre van szükség. Az UNIDIR tizenkét kutatási háttéranyag elkészítésére fog megbízást adni a megfelelő kutatóintézeteknek és egyéni szakértőknek, amelyek a projekt és a regionális szemináriumok szempontjából releváns kulcskérdésekre összpontosítanak. Az UNIDIR benyújtja a főképviselőnek azoknak a lehetséges kutatóintézeteknek és egyéni szakértőknek a szűkített jegyzékére vonatkozó javaslatát, amelyek/akik kellően megalapozott háttérrel rendelkeznek a fegyverkereskedelmi szerződés egyedi kérdései tekintetében. A főképviselő e jegyzék alapján, a Tanács illetékes szerveivel való konzultáció keretében választja ki a legalkalmasabb résztvevőket.
      2.3.4.   A szemináriumok regionális megoszlása

      A regionális szemináriumokra az alábbi csoportosításban fog sor kerülni:

                  a)

                  egy szeminárium az amerikai kontinens és a Karib-térség számára;

                  b)

                  egy szeminárium a Közel-Kelet számára;

                  c)

                  egy szeminárium Észak-, Nyugat- és Közép-Afrika számára;

                  d)

                  egy szeminárium Kelet- és Dél-Afrika számára;

                  e)

                  egy szeminárium Kelet-Ázsia és a Csendes-óceáni térség számára;

                  f)

                  egy szeminárium Dél- és Közép-Ázsia számára;

                  g)

                  egy szeminárium a „tágabb Európa” régiója számára.

            A lehetséges javasolt helyszínek a következők:

                  a)

                  Buenos Aires vagy Rio de Janeiro (az amerikai kontinens és a Karib-térség tekintetében);

                  b)

                  Kairó vagy Bejrút (a Közel-Kelet tekintetében);

                  c)

                  Rabat vagy Accra (Észak-, Nyugat- és Közép-Afrika tekintetében);

                  d)

                  Nairobi vagy Johannesburg (Kelet- és Dél-Afrika tekintetében);

                  e)

                  Jakarta vagy Peking (Kelet-Ázsia és a Csendes-óceáni térség tekintetében);

                  f)

                  Új-Delhi vagy Asztana (Dél- és Közép-Ázsia tekintetében);

                  g)

                  Moszkva vagy Belgrád (a „tágabb Európa” régiója tekintetében).

            A végleges helyszínek a források maximalizálásával, a szénlábnyom minimalizálásával és a helyszínen meglévő támogatás figyelembevételével kerülnek kiválasztásra. Az UNIDIR indokolással ellátott ajánlásokat fogalmaz meg a helyszínekre vonatkozóan, amelyeket a főképviselő a Tanács illetékes szerveivel folytatott konzultáció keretében vizsgál meg és hagy jóvá.
      2.3.5.   Projektindító és zárórendezvények

      Az egynapos projektindító rendezvény ismerteti a projekt céljait a nemzetközi közösséggel, és annak támogatottságát biztosítandó kikéri a civil társadalom, a kutatók és a nem kormányzati szervezetek véleményét. A projekt eredményeinek bemutatására egy egynapos zárórendezvény keretében kerül sor. E rendezvények végleges helyszínét a regionális szemináriumok helyszíneinek kiválasztására kialakított eljárás szerint határozzák meg. A projektindító rendezvény esetleg helyt kaphat a 2010. júliusi előkészítő bizottsági ülés mellékrendezvényeként, e határozat elfogadásának időpontjától függően.
      2.3.6.   Kísérő rendezvények

      Az első kísérő rendezvényt 2010. októberben, az Első Bizottság ülésével (az ENSZ Közgyűlésének 65. ülésszaka) együttesen fogják megszervezni annak érdekében, hogy a New Yorkban összegyűlt érdekelt felek számára ismertebbé váljon a projekt, és sor kerüljön bizonyos konkrét, a fegyverkereskedelmi szerződés folyamata szempontjából lényeges elemek megvitatására.
      A második kísérő rendezvényt az előkészítő bizottság New Yorkban, 2011-ben megtartandó negyedik ülése keretében rendezik meg, hogy a New Yorkban találkozó érdekelt felek tájékoztatást kapjanak a projekt addig elért eredményeiről.
      Végül, az Első Bizottság 2011. októberi ülésének alkalmával (az ENSZ Közgyűlésének 66. ülésszakán) kerül sor arra a harmadik kísérő rendezvényre, amelyen a New Yorkban összegyűlt érdekelteket tájékoztatják a projekt addig elért eredményeiről.
      2.4.   Az eredmények ismertetése

      JELENTÉSEK – KÖZZÉTÉTEL
      Minden szemináriumot és rendezvényt követően rövid összefoglaló beszámoló készül a fegyverkereskedelmi szerződéssel kapcsolatban folytatott megbeszélésekről, az előterjesztett ajánlásokról és elképzelésekről, valamint a megvitatott technikai vonatkozásokról. Az angol nyelven készülő összefoglaló beszámolók terjesztése online módon és elektronikus adattároló eszközökön történik.
      A hét regionális találkozó és a projekt részét képező többi rendezvény összefoglaló beszámolóinak elemzése alapján végső jelentés készül, amelynek tervezetét észrevételezésre a zárószeminárium elé terjesztik; a szeminárium végső jelentése interneten keresztül és elektronikus adattároló eszközökön lesz hozzáférhető. A végső jelentés összegzéséről kiadvány készül, amely mind az interneten keresztül, mind nyomtatott változatban rendelkezésre áll majd.
      3.   Időtartam

      A projekt végrehajtásának időtartama a 3. cikk (3) bekezdésében említett finanszírozási megállapodás megkötésének időpontját követő 24 hónap.
      4.   Kedvezményezettek

      E projekt kedvezményezettjei az ENSZ tagállamai, különös hangsúlyt helyezve a fegyverkereskedelmi szerződéssel kapcsolatos nemzeti politikák kialakításáért felelős állami hatóságokra, az exportellenőrző hatóságokra, a vámhatóságokra és a bűnüldözési tisztviselőkre, amelyeknek/akiknek meg kell erősíteniük szakértelmüket annak érdekében, hogy felelősségteljes fegyverkereskedelmet tudjanak biztosítani, és egy jövőbeli fegyverkereskedelmi szerződés keretében megelőzhessék a hagyományos fegyverek elterjedésének felelőtlen folyamatát. A konkrét állami kedvezményezettek kiválasztása az UNIDIR által javasolt szűkített kedvezményezetti lista alapján történik, amelyet a főképviselő az illetékes tanácsi szervekkel folytatott konzultáció keretében vizsgál meg és hagy jóvá.
      5.   Végrehajtó szerv

      E határozat technikai végrehajtására az UNIDIR kap megbízást: Az UNIDIR ezt a feladatot a főképviselő ellenőrzése mellett végzi. Az UNIDIR együttműködik az UN-ODA-val, valamint az ENSZ fegyverkereskedelmi szerződésről szóló konferenciája előkészítő bizottságainak hivatalához tartozó munkatársakkal.
      Az UNIDIR adott esetben más szervezetekkel, így például regionális szervezetekkel, szakértői csoportokkal, nem kormányzati szervezetekkel és az iparral is együttműködik. Az UNIDIR biztosítja az uniós hozzájárulás láthatóságát, annak nagyságához mérten.

         (1)  HL L 335., 2008.12.13., 99. o.


title: 2011/400/EU: A Tanács határozata ( 2011. június 28. ) az Europol-nyugdíjalap szabályzatának elfogadásáról szóló, 1999. március 12-i tanácsi jogi aktus módosításáról

text:
               7.7.2011

               HU

               Az Európai Unió Hivatalos Lapja

               L 179/5

         A TANÁCS HATÁROZATA
   (2011. június 28.)
   az Europol-nyugdíjalap szabályzatának elfogadásáról szóló, 1999. március 12-i tanácsi jogi aktus módosításáról
   (2011/400/EU)
   AZ EURÓPAI UNIÓ TANÁCSA,
   tekintettel az 1998. december 3-i tanácsi jogi aktusban megállapított, az Europol alkalmazottaira vonatkozó személyzeti szabályzatra (a továbbiakban: az Europol személyzeti szabályzata) (1) és különösen annak 6. függeléke 37. cikkének (3) bekezdésére,
   mivel:

               (1)

               Az Európai Rendőrségi Hivatal létrehozásáról szóló, 2009. április 6-i 2009/371/IB tanácsi határozat (2) (a továbbiakban: Europol-határozat) az alkalmazásának időpontjától, vagyis 2010. január 1-jei hatállyal az Európai Unióról szóló szerződés K.3. cikke alapján az Európai Rendőrségi Hivatal (Europol) létrehozásáról szóló egyezmény (a továbbiakban: Europol-egyezmény) elkészítéséről szóló, 1995. július 26-i tanácsi jogi aktus (3) helyébe lép.

               (2)

               Az Europol-határozat úgy rendelkezik, hogy 2010. január 1-jétől az Europol-egyezményt végrehajtó valamennyi intézkedés hatályát veszti, amennyiben az Europol-határozat másképpen nem rendelkezik.

               (3)

               Az Europol-határozat úgy rendelkezik továbbá, hogy a személyzet azon tagjaira, akiket az Európai Unió tisztviselőinek személyzeti szabályzata és az Európai Unió egyéb alkalmazottainak alkalmazási feltételei alapján az Europol-határozat 57. cikkének (2) bekezdésével összhangban nem vesznek fel, továbbra is az Europol személyzeti szabályzatát és más vonatkozó jogi eszközöket kell alkalmazni.

               (4)

               Az Europol-határozat arról is rendelkezik, hogy az igazgatóra, az igazgatóhelyettesekre és az Europol 2010. január 1-jét követően alkalmazott személyzetére a 259/68/EGK, Euratom, ESZAK rendeletben (4) meghatározott, az Európai Unió tisztviselőinek személyzeti szabályzatát és az Európai Unió egyéb alkalmazottainak alkalmazási feltételeit kell alkalmazni.

               (5)

               Az Europol-határozat úgy rendelkezik továbbá, hogy az Europol-egyezménnyel létrehozott Europol által kötött, 2010. január 1-jén hatályos összes munkaszerződést tiszteletben tartják lejáratuk napjáig, és azok az Europol-határozat alkalmazásának időpontját követően nem újíthatók meg az Europol személyzeti szabályzata alapján.

               (6)

               Az Europol-határozat arról is rendelkezik, hogy a személyzet azon tagjainak, akik 2010. január 1-jén érvényes szerződéssel rendelkeznek, felajánlják azt a lehetőséget, hogy az Európai Unió egyéb alkalmazottainak alkalmazási feltételei szerint ideiglenes tisztviselői szerződést vagy szerződéses tisztviselői szerződést kössenek. A személyzet számos tagja élt ezzel a lehetőséggel.

               (7)

               Következésképpen, az Europol személyzeti szabályzata alapján alkalmazott személyek száma – és ezzel az Europol személyzeti szabályzata 6. függeléke 37. cikkének (1) bekezdése értelmében az Europol-nyugdíjalapba befizetendő járulékok összege – 2010. január 1-jétől kezdve folyamatosan csökkent, és befizetése az Europol személyzeti szabályzatának hatálya alá tartozó legutolsó munkaszerződés lejártával teljesen megszűnik.

               (8)

               Következésképpen az alap vezetőségét hozzá kell igazítani a járulékbefizetések és az alapból történő kifizetések csökkent mértékéhez, mégpedig az alap igazgatótanácsa tagjai és ülései számának csökkentésével.

               (9)

               Emellett célszerű lenne az igazgatótanács tagjainak a feladataik végrehajtásával kapcsolatos személyes felelősségét a súlyos gondatlanság és a súlyos szabálytalanság eseteire korlátozni.

               (10)

               Az alap kötelezettségei szintén korábban megszűnnek, mint ahogy azt a létrehozásakor előirányozták. Abban az esetben, ha az alap eszközei nem lennének elegendőek a kötelezettségei teljesítésére, a hiányt az Europol költségvetéséből kell fedezni. Tekintve az alap jelenlegi pénzügyi helyzetét, ez az eshetőség pusztán elméletinek látszik, figyelembe véve azt is, hogy az Europol viszontbiztosítással rendelkezik az Europol személyzeti szabályzatának 63–71. cikke alapján fennálló kötelezettségeiből fakadó kockázatok ellen, mivel a rokkantsági nyugdíjakra és a túlélő hozzátartozói nyugdíjakra vonatkozóan biztosítást kötött.

               (11)

               Az Europol-nyugdíjalap szabályzatának elfogadásáról szóló, 1999. március 12-i tanácsi jogi aktust (5) ennek megfelelően módosítani kell. A jogi aktusba be kell vezetni az Europol-határozat hatálybalépése miatt szükségessé váló egyéb technikai módosításokat is,

         ELFOGADTA EZT A HATÁROZATOT:
   1. cikk
   Az Europol-nyugdíjalap szabályzatának elfogadásáról szóló, 1999. március 12-i tanácsi jogi aktus a következőképpen módosul:

               1.

               Az 1. cikk a következő ponttal egészül ki:
               „aa)   »Europol-határozat«: az Európai Rendőrségi Hivatal létrehozásáról szóló, 2009. április 6-i tanácsi határozat (6), amely az Europol-egyezmény helyébe lép;

               2.

               Az 1. cikk b) pontjának helyébe a következő szöveg lép:
               „b)   »Europol«: az Europol-határozattal létrehozott Európai Rendőrségi Hivatal;”.

               3.

               Az 1. cikk g) pontjának helyébe a következő szöveg lép:
               „g)   »az Europol igazgatótanácsa«: az Europolnak az Europol-határozat 37. cikke (1) bekezdésében említettek szerinti igazgatótanácsa;”.

               4.

               Az 1. cikk a következő ponttal egészül ki:
               „h)   »az Europol személyzeti bizottsága«: a személyzeti szabályzat 4. cikkével összhangban létrehozott – vagy ha az említett szabályzat már nem hatályos, akkor az Európai Unió tisztviselőinek személyzeti szabályzata (7) 9. cikkének (1) bekezdésében említett – személyzeti bizottság.

               5.

               A 3. cikk (1) bekezdése g) pontjának helyébe a következő szöveg lép:

                           „g)

                           egyéb bevételek, beleértve az Europoltól a 12b. cikk értelmében kapott rendkívüli járulékokat.”

               6.

               A 3. cikk (2) bekezdésének d) pontjában a „vagy kívánatosnak” kifejezés törlésre kerül.

               7.

               A 4. cikk (2) bekezdésének helyébe a következő szöveg lép:
               „(2)   Az igazgatótanács négy tagból áll.”

               8.

               A 4. cikk (3) bekezdésének helyébe a következő szöveg lép:
               „(3)   A négy tagból kettőt az Europol igazgatótanácsa, egyet az Europol, egyet pedig az Europol személyzeti bizottsága nevez ki. Az igazgatótanács ülésein minden tag igénybe veheti legfeljebb két szakértő segítségét; a külső szakértők költségeit az alap csak akkor viseli, ha az igazgatótanács így határoz.”

               9.

               A 4. cikk (7) bekezdésében az „a titkár minden esetben az Europol vagy az Europol személyzeti bizottsága által kinevezett tagok közül kerül ki” szövegrész helyébe a következő szöveg lép: „a titkár minden esetben vagy az Europol vagy az Europol személyzeti bizottsága által kinevezett tag”.

               10.

               Az 5. cikk a következő új bekezdéssel egészül ki:
               „(6)   Az igazgatótanács és annak tagjai valamennyi tag érdekeit és az Europol érdekeit képviselik.”

               11.

               A 6. cikk (1) bekezdésében a „kétszer” szó helyébe az „egyszer” szó lép.

               12.

               A 7. cikk (1) bekezdésének helyébe a következő szöveg lép:
               „(1)   Az igazgatótanács csak olyan ülésen hozhat határozatot, amelyen legalább az Europol igazgatótanácsa által kinevezett egyik tag, valamint a többi fél képviselői jelen vannak.”

               13.

               A 8. cikk (1) bekezdésében a „fizetőképesség, likviditás, gazdaságosság” szavak helyébe a „a fizetőképesség, a likviditás, a jövedelmezőség” szavak lépnek.

               14.

               A 10. cikk (3) bekezdése második mondatának helyébe a következő szöveg lép:
               „Az igazgatótanács e célból az alkalmazandó holland joggal összhangban bejegyzett okleveles könyvvizsgálót jelöl ki.”

               15.

               A 10. cikk (4) bekezdésének helyébe a következő szöveg lép:
               „(4)   Az éves jelentést továbbítják az Europol igazgatótanácsának, és azt az Európai Számvevőszék az Europol-határozat 43. cikkével és 58. cikke (2) bekezdésének a) pontjával összhangban ellenőrzi.”

               16.

               A jogi aktus a következő cikkel egészül ki:
               „12a. cikk
               A felelősség korlátozása
               (1)   Az igazgatótanács tagjai az 5. cikkben említett feladataik végrehajtásával kapcsolatos követelések tekintetében mentesülnek minden felelősség alól.
               (2)   Az Europol kártalanítja az igazgatótanács tagjait a nyugdíjalap tagjai és/vagy egyéb érdekelt felek által az 5. cikkben említett feladatok végrehajtásával kapcsolatban benyújtott kártérítési követelésekkel szemben.
               (3)   Ezen cikk (1) és (2) bekezdésétől eltérve az igazgatótanács tagjai súlyos gondatlanság vagy súlyos szabálytalanság esetén felelősséggel tartoznak, ideértve – nem kizárólagosan – a csalást, a korrupciót, a hűtlen kezelést és a lopást.”

               17.

               A jogi aktus a következő cikkel egészül ki:
               „12b. cikk
               A nyugdíjalap eszközeinek figyelemmel kísérése
               (1)   A 10. cikkel összhangban készített jelentés mellett az igazgatótanács minden negyedévben az alap fedezeti arányát nyomon követő pénzügyi jelentést készít. Amenynyiben a fedezeti arány alacsonyabb, mint a holland Pensioenwet 132. cikkében meghatározott küszöbérték, az igazgatótanács kockázatértékelést végez, amelyben értékeli, hogy az elkövetkező öt költségvetési évben fennállhat-e a fizetésképtelenség veszélye. A kockázatértékelés eredményét jelenteni kell az Europol igazgatótanácsának és igazgatójának, és a jelentésben ki kell térni a helyzet okaira, a javasolt megelőző intézkedésekre, a várható pénzügyi folyamatokra és minden egyes olyan költségvetési évre becsült cash-flow igényre, amely tekintetében az Europoltól származó rendkívüli hozzájárulásra van szükség.
               (2)   A nyugdíjalap megszüntetésére vonatkozó, a 13. cikkben foglalt lehetőség ellenére az Europol fedezi a hiányt, amennyiben az Europol-nyugdíjalap eszközei nem elegendőek a kötelezettségei teljesítésére, kivéve az Europol viszontbiztosításai által fedezett kötelezettségeket.”

               18.

               A 13. cikk (1) bekezdésének helyébe a következő szöveg lép:
               „(1)   A nyugdíjalapot határozatlan időre hozták létre. Az alap kizárólag a Tanács egyhangú határozatával szüntethető meg. A Tanács az erre vonatkozó határozatot az Europol igazgatótanácsának az igazgatótanács meghallgatását követően benyújtott javaslata alapján hozza meg.”

               19.

               A 14. cikk hatályát veszti.

         2. cikk
   Ez a határozat az elfogadását követő napon lép hatályba.

      Kelt Luxembourgban, 2011. június 28-án.

            a Tanács részéről

            az elnök

         FAZEKAS S.

      (1)  HL C 26., 1999.1.30., 23. o.

      (2)  HL L 121., 2009.5.15., 37. o.

      (3)  HL C 316., 1995.11.27., 1. o.

      (4)  HL L 56., 1968.3.4., 1. o.

      (5)  Lásd az 5397/99 számú dokumentumot a Tanács nyilvános dokumentum-nyilvántartásában: http://register.consilium.eu.int/

      (6)  HL L 121., 2009.5.15., 37. o.”

      (7)  HL L 56., 1968.3.4., 1. o.”


Fontos jogi nyilatkozat

|

52005DP0268(01)

Az Európai Parlament határozata az Umberto Bossi mentelmi jogának és kiváltságainak fenntartására irányuló kérelemről (2004/2101(IMM))

Hivatalos Lap 157 E , 06/07/2006 o. 0069 - 0070

		P6_TA(2005)0268Umberto Bossi mentelmi jogának fenntartására irányuló kérelem--------------------------------------------------


title: Az Európai Tanács határozata a Bizottság elnökének egyetértésével ( 2009. december 1. ) az Unió külügyi és biztonságpolitikai főképviselőjének kinevezéséről

text:
               2.12.2009

               HU

               Az Európai Unió Hivatalos Lapja

               L 315/49

      AZ EURÓPAI TANÁCS HATÁROZATA

   a Bizottság elnökének egyetértésével
   (2009. december 1.)
   az Unió külügyi és biztonságpolitikai főképviselőjének kinevezéséről
   (2009/880/EU)
   AZ EURÓPAI TANÁCS,
   tekintettel az Európai Unióról szóló szerződésre, és különösen annak 18. cikke (1) bekezdésére,
   mivel:

               (1)

               A Lisszaboni Szerződés újonnan létrehozza az Unió külügyi és biztonságpolitikai főképviselőjének hivatalát.

               (2)

               Az átmeneti rendelkezésekről szóló 36. jegyzőkönyv 5. cikkével összhangban, valamint a Lisszaboni Szerződést elfogadó kormányközi konferencia záróokmányához csatolt 12. nyilatkozatban előírtaknak megfelelően, az Unió külügyi és biztonságpolitikai főképviselőjének, akit a Bizottság hivatali ideje során neveznek ki, a Bizottság fennmaradó hivatali idejére a Bizottság tagjává kell válnia.

               (3)

               Az Unió külügyi és biztonságpolitikai főképviselőjét ki kell nevezni,

         ELFOGADTA EZT A HATÁROZATOT:
   1. cikk
   Az Európai Tanács Baroness Catherine Margaret ASHTON OF UPHOLLAND -et a 2009. december 1-jétől a Bizottság jelenlegi hivatali idejének lejártáig terjedő időszakra kinevezi az Unió külügyi és biztonságpolitikai főképviselőjévé.
   2. cikk
   Az Európai Tanács elnöke értesíti Baroness Catherine Margaret ASHTON OF UPHOLLAND-et e határozatról.
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2009. december 1-jén

            az Európai Tanács részéről

            az elnök

         H. VAN ROMPUY


title: 2010/41/EU, Euratom: A Tanácsnak a Bizottság megválasztott elnökével közös megegyezéssel hozott határozata ( 2010. január 22. ) a Bizottság tagjaivá kinevezendő további személyek listájának elfogadásáról, valamint a 2009/903/EU határozat hatályon kívül helyezéséről és felváltásáról

text:
               26.1.2010

               HU

               Az Európai Unió Hivatalos Lapja

               L 20/5

         A TANÁCSNAK
   a Bizottság megválasztott elnökével közös megegyezéssel hozott határozata
   (2010. január 22.)
   a Bizottság tagjaivá kinevezendő további személyek listájának elfogadásáról, valamint a 2009/903/EU határozat hatályon kívül helyezéséről és felváltásáról
   (2010/41/EU, Euratom)
   AZ EURÓPAI UNIÓ TANÁCSA,
   tekintettel az Európai Unióról szóló szerződésre, és különösen annak 17. cikke (3) bekezdésére, (4) bekezdésére, és (7) bekezdésének második albekezdésére,
   tekintettel az Európai Atomenergia-közösséget létrehozó szerződésre, és különösen annak 106a. cikkére,
   mivel:

               (1)

               A Lisszaboni Szerződés megerősítésének folyamatával kapcsolatos körülmények következtében a Bizottság 2004. november 22-én kinevezett tagjai 2009. október 31-ét követően az új Bizottság kinevezési folyamatának lefolytatásáig hivatalban maradnak, az Európai Unióról szóló szerződés Lisszaboni Szerződés által módosított rendelkezéseinek megfelelően.

               (2)

               Az új Bizottságot, amely az elnökét, valamint az Unió külügyi és biztonságpolitikai főképviselőjét is beleértve a tagállamok egy-egy állampolgárából áll, a 2014. október 31-ig terjedő időtartamra kell kinevezni.

               (3)

               Az Európai Tanács José Manuel DURÃO BARROSO-t jelölte ki, akit az Európai Parlamentnek a Bizottság elnöki tisztére javasol, az Európai Parlament pedig megválasztotta a jelöltet.

               (4)

               Az Európai Unióról szóló szerződés 18. cikkének (1) bekezdése értelmében az Európai Tanács feladata, hogy a Bizottság elnökének egyetértésével kinevezze az Unió külügyi és biztonságpolitikai főképviselőjét.

               (5)

               A Tanács a 2009. december 4-I 2009/903/EU határozattal (1) – a Bizottság megválasztott elnökével közös megegyezésben – elfogadta az azon további személyeket tartalmazó listát, akiket a 2014. október 31-ig terjedő időtartamra a Bizottság tagjaivá kíván kinevezni.

               (6)

               A 2009/903/EU határozatot a benne szereplő listának az Európai Parlament elé jóváhagyás céljából történő beterjesztését megelőzően – a Bizottság megválasztott elnökével közös megegyezésben – hatályon kívül kell helyezni, és ezzel a határozattal kell felváltani.

               (7)

               Az Európai Unióról szóló szerződés 17. cikke (7) bekezdésének harmadik albekezdése értelmében az elnöknek, az Unió külügyi és biztonságpolitikai főképviselőjének és a Bizottság többi tagjának mint testületnek a jóváhagyásáról az Európai Parlament szavaz,

         ELFOGADTA EZT A HATÁROZATOT:
   1. cikk
   A Tanács José Manuel DURÃO BARROSO-val, a Bizottság megválasztott elnökével közös megegyezéssel a következő személyeket javasolja a Bizottság tagjaivá kinevezni a 2014. október 31-ig terjedő időtartamra:

               Joaquín ALMUNIA AMANN

               ANDOR László

               Michel BARNIER

               Dacian CIOLOȘ

               John DALLI

               Maria DAMANAKI

               Karel DE GUCHT

               Štefan FÜLE

               Máire GEOGHEGAN-QUINN

               Kristalina GEORGIEVA

               Johannes HAHN

               Connie HEDEGAARD

               Siim KALLAS

               Neelie KROES

               Janusz LEWANDOWSKI

               Cecilia MALMSTRÖM

               Günther H. OETTINGER

               Andris PIEBALGS

               Janez POTOČNIK

               Viviane REDING

               Olli REHN

               Maroš ŠEFČOVIČ

               Algirdas Gediminas ŠEMETA

               Antonio TAJANI

               Androulla VASSILIOU

         2. cikk
   A 2009/903/EU határozat hatályát veszti.
   3. cikk
   Ezt a határozatot továbbítani kell az Európai Parlamentnek.

      Ezt a határozatot az Európai Unió Hivatalos Lapjában ki kell hirdetni.
      Kelt Brüsszelben, 2010. január 22-én.

            a Tanács részéről

            az elnök

         M. Á. MORATINOS

      (1)  HL L 321., 2009.12.8., 51. o.


title: Az Europol igazgatótanácsának döntése ( 2006. december 5. ) megállapodás az Europol által alkalmazott feltételek és eljárások ügyében, átvéve az 1999. november 16-i , az Europol alkalmazottaknak kifizetett bérekre és egyéb javadalmazásokra vonatkozó, Europol által fizetett adók tekintetében hozott Europol igazgatási tanácsi döntésének mellékletében említett összegeket

text:
               13.1.2007

               HU

               Az Európai Unió Hivatalos Lapja

               L 8/69

      AZ EUROPOL IGAZGATÓTANÁCSÁNAK DÖNTÉSE

   (2006. december 5.)
   megállapodás az Europol által alkalmazott feltételek és eljárások ügyében, átvéve az 1999. november 16-i, az Europol alkalmazottaknak kifizetett bérekre és egyéb javadalmazásokra vonatkozó, Europol által fizetett adók tekintetében hozott Europol igazgatási tanácsi döntésének mellékletében említett összegeket
   (2007/33/EK)
   AZ EUROPOL IGAZGATÓTANÁCSA,
   tekintettel az Európai Unió Szerződésének K.3 cikke és az Europol-egyezmény 41. cikkének (3) bekezdése alapján összeállított, az Europol, a hozzá tartozó szervek tagjai, aligazgatók és alkalmazottak kiváltságaira és mentességeire vonatkozó jegyzőkönyvre (1), és különösen annak 10. cikkére,
   mivel:

               (1)

               A Tanács 2006. december 4-én, 2005. július 1-ig visszamenőleges hatállyal az Europol tisztviselők béreinek és egyéb javadalmazásainak 1,6 %-os változásáról döntött.

               (2)

               Az igazgatótanács 2006. december 5-én úgy döntött, hogy az igazgatótanács 1999. november 16-i döntésének mellékletében található 4. cikkben feltüntetett összegeket (2) a 2006. december 4-i tanácsi döntés értelmében az 1. pontban meghatározott mértékben és időpontban emeli.

               (3)

               Az igazgatótanács 2006. december 5-i döntéséhez hasonlóan az így kapott értékeket az Európai Unió Hivatalos Lapjában kell közzétenni,

         A KÖVETKEZŐKÉPPEN HATÁROZOTT:
   1. cikk
   2005. július 1-i hatállyal:

               1.

               Az igazgatótanács 1999. november 16-i döntésének mellékletében található 4. cikk első mondatában feltüntetett összeg 112,00 euróra módosul.

               2.

               Az igazgatótanács 1999. november 16-i döntése mellékletének 4. cikkében található táblázat euróban megadott értékei a következőképpen módosulnak:

                           8 % a 112,00 és 1 972,82 euro közötti összegeknél

                           10 % az 1 972,83 és 2 717,25 euro közötti összegeknél

                           12,5 % a 2 717,26 és 3 114,12 euro közötti összegeknél

                           15 % a 3 114,13 és 3 536,55 euro közötti összegeknél

                           17,5 % a 3 536,56 és 3 933,45 euro közötti összegeknél

                           20 % a 3 933,46 és 4 318,14 euro közötti összegeknél

                           22,5 % a 4 318,15 és 4 715,00 euro közötti összegeknél

                           25 % a 4 715,01 és 5 099,71 euro közötti összegeknél

                           27,5 % az 5 099,72 és 5 496,58 euro közötti összegeknél

                           30 % az 5 496,59 és 5 881,29 euro közötti összegeknél

                           32,5 % az 5 881,30 és 6 278,16 euro közötti összegeknél

                           35 % a 6 278,17 és 6 663,47 euro közötti összegeknél

                           40 % a 6 663,48 és 7 060,35 euro közötti összegeknél

                           45 % a 7 060,36 euro feletti összegeknél

         2. cikk
   Ezt a döntést az Európai Unió Hivatalos Lapjában ki kell hirdetni.
   3. cikk
   Ez a döntés az elfogadását követő napon lép hatályba.

      Kelt Hágában, 2006. december 5-én.

         Kari RANTAMA

            az igazgatótanács elnöke

      (1)  HL C 221., 1997.7.19., 2. o.

      (2)  HL C 65., 2001.2.28., 8. o.


title: A Tanács határozata (1996. január 29.) az egyrészről az Európai Közösség, az Európai Szén- és Acélközösség és az Európai Atomenergia-közösség, másrészről a Moldovai Köztársaság között a kereskedelemről és kereskedelemmel kapcsolatos ügyekről szóló ideiglenes megállapodásnak az Európai Közösség által történő megkötéséről

text:
Fontos jogi nyilatkozat

|

31996D0161

Hivatalos Lap L 040 , 17/02/1996 o. 0010 - 0010

		A Tanács határozata(1996. január 29.)az egyrészről az Európai Közösség, az Európai Szén- és Acélközösség és az Európai Atomenergia-közösség, másrészről a Moldovai Köztársaság között a kereskedelemről és kereskedelemmel kapcsolatos ügyekről szóló ideiglenes megállapodásnak az Európai Közösség által történő megkötéséről(96/161/EK)AZ EURÓPAI UNIÓ TANÁCSA,tekintettel az Európai Közösséget létrehozó szerződésre, és különösen annak 113. cikkére, összefüggésben 228. cikke (2) bekezdésének első mondatával,tekintettel a Bizottság javaslatára,tekintettel az Európai Parlament véleményére [1],mivel az 1994. november 28-án Brüsszelben aláírt partnerségi és együttműködési megállapodás hatálybalépéséig célszerű jóváhagyni az 1995. október 2-án Luxembourgban aláírt, az egyrészről az Európai Közösség, az Európai Szén- és Acélközösség és az Európai Atomenergia-közösség, másrészről a Moldovai Köztársaság között a kereskedelemről és kereskedelemmel kapcsolatos ügyekről szóló ideiglenes megállapodást;A KÖVETKEZŐKÉPPEN HATÁROZOTT:1. cikkAz egyrészről az Európai Közösség, az Európai Szén- és Acélközösség és az Európai Atomenergia-közösség, másrészről a Moldovai Köztársaság között a kereskedelemről és kereskedelemmel kapcsolatos ügyekről szóló ideiglenes megállapodást, valamint a jegyzőkönyvet és a nyilatkozatokat az Európai Közösség nevében a Tanács jóváhagyja.E szövegeket csatolták e határozathoz.2. cikkAz ideiglenes megállapodás 35. cikkében előírt értesítést az Európai Közösség nevében a Tanács elnöke küldi meg [2].Kelt Brüsszelben, 1996. január 29-én.a Tanács részérőlaz elnökS. Agnelli[1] HL C 339., 1995.12.18.)[2] A jegyzőkönyv hatálybalépésének napját a Tanács Főtitkársága hirdeti ki az Európai Közösségek Hivatalos Lapjában.--------------------------------------------------